text: Encamp inaugura el monòlit que situa Andorra en la Ruta de la llengua catalana - FÒRUM.ad
  El 25/11/21 18:41
  Inauguració del monòlit de la Ruta de la llengua catalana. Foto: Comú d'Encamp
  Encamp ha inaugurat aquesta dijous el monòlit de la Ruta de la llengua catalana, a la Travessera de l'Areny entre Casa Comuna i el ministeri de Cultura del Govern d'Andorra, a tocar del camí ral per a situar Andorra dins de la ruta de la llengua catalana, una ruta que enllaça diferents ciutats i pobles de territoris de parla catalana.
  Els parlaments durant la inauguració han anat a càrrec de la cònsol major d'Encamp, Laura Mas, que ha destacat "la importància d'apropar la llengua al carrer, fer-ne ús i mantenir-la viva" i ha agraït la presència a tots els assistents, entre els quals autoritats andorranes i representants del Govern de Catalunya, del País Valencià i de l'Institut Ramon Llull i especialment a les famílies de Rossend Marsol i Òscar Ribas, dels quals consten fragments de dos escrits seus en l'escultura i en la pàgina web que informa sobre la ruta, i ha remarcat que "és un honor acollir a Encamp una escultura que projecti la importància de la cultura, la història i la llengua en una societat com la nostra i ens relliga amb els territoris veïns".
  Per la seva part la ministra de Cultura i Esports del Govern, Sílvia Riva, ha agraït la col·laboració entres les administracions per a potenciar "els símbols que ens representen i ens defineixen" que aquesta vegada s'ha plasmat amb l'impuls del nou monument que "és un element simbòlic que recordarà la nostra identitat cultural, social i lingüística". És en aquest aspecte que Riva ha ressaltat que el monòlit evoca l'oficialitat de la llengua del país que, tal com recull la Constitució, és el català i "aquest principi fonamental ens guia en la nostra missió de fer complir la legislació que el desenvolupa i cercar noves maneres de preservar el nostre patrimoni lingüístic i cultural".
  El president de l'Associació d'amics de les Homilies d'Organyà, Josep Lluís Gozalbo, i la subdirectora general de política lingüística de la Generalitat de Catalunya, Marta Xirinacs també han participat en els parlaments i han destacat l'oficialitat del català i la col·laboració amb el Principat d'Andorra per desplegar aquesta iniciativa.
  Aquesta iniciativa ha estat promoguda per l'Associació d'Amics de les Homilies d'Organyà i té com a objectiu reforçar el compromís ciutadà amb el català i establir lligams i complicitats entre diversos indrets on es parla la llengua. Té nou punts d'interès i a cada punt s'hi preveu alçar un monòlit dedicat a les Homilies. Actualment, ja es poden visitar els monòlits d'Organyà i de Montserrat i a partir d'avui el d'Encamp.